ข้อบังคับพนักงานจราจรในทางพิเศษข้อบังคับพนักงานจราจรในทางพิเศษเรื่องการห้ามรถบรรทุกตั้งแต่ ๖ ล้อขึ้นไปและรถพ่วงเดินในทางพิเศษสายดินแดง- ท่าเรือ สายบางนา - ท่าเรือ สายดาวคะนอง - ท่าเรือสายแจ้งวัฒนะ- บางโคล่ สายพญาไท - ศรีนครินทร์สายรามอินทรา- อาจณรงค์ และสายบางประอิน -ปากเกร็ด ระหว่างเวลาที่กำหนดพ.ศ. ๒๕๔๓--------------- ตามที่ได้มีข้อบังคับพนักงานจราจรในทางพิเศษเรื่อง การห้ามรถบรรทุกตั้งแต่ ๖ล้อขึ้นไปและรถพ่วงเดินในทางพิเศษระหว่างเวลาที่กำหนด ลงวันที่ ๒๙ สิงหาคม พ.ศ. ๒๕๓๗ และข้อบังคับพนักงานจราจรในทางพิเศษ เรื่องการห้ามรถบรรทุกตั้งแต่ ๖ ล้อขึ้นไปและรถพ่วงเดินในทางพิเศษระหว่างเวลาที่กำหนด (ฉบับที่๒) พ.ศ. ๒๕๓๗ ลงวันที่ ๙ ธันวาคม พ.ศ. ๒๕๓๗ นั้น เพื่อความเหมาะสมกับสภาพการจราจรในปัจจุบันและเป็นการบรรเทาความเดือดร้อนของผู้ใช้บริการพิเศษสมควรปรับปรุงกำหนดระยะเวลาการห้ามรถบรรทุกตั้งแต่ ๖ ล้อขึ้นไปและรถพ่วงเดินในทางพิเศษตามข้อบังคับฉบับดังกล่าว ฉะนั้นอาศัยอำนาจตามความในมาตรา ๑๓๙ (๑) แห่งพระราชบัญญัติจราจรทางบก พ.ศ. ๒๕๒๒อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา ๒๙ ประกอบมาตรา ๓๖ของรัฐธรรมนูญแห่งราชอาณาจักรไทย พุทธศักราช ๒๕๔๐บัญญัติให้กระทำได้โดยอาศัยอำนาจตามบทบัญญัติแห่งกฎหมาย ผู้ว่าการการทางพิเศษแห่งประเทศไทยในฐานะพนักงานจราจรในทางพิเศษตามประกาศกระทรวงมหาดไทย เรื่อง แต่งตั้งพนักงานจราจรในทางพิเศษและพนักงานเจ้าหน้าที่ปฏิบัติหน้าที่เกี่ยวกับการจราจรในทางพิเศษ ตามประกาศของคณะปฏิวัติ ฉบับที่ ๒๙๐ลงวันที่ ๒๗ พฤศจิกายน พ.ศ. ๒๕๑๕ ลงวันที่๖ สิงหาคม พ.ศ. ๒๕๒๔ จึงออกข้อบังคับไว้ดังต่อไปนี้ ข้อ๑ ข้อบังคับนี้เรียกว่า"ข้อบังคับพนักงานจราจรในทางพิเศษ เรื่องการห้ามรถบรรทุกตั้งแต่ ๖ล้อขึ้นไปและรถพ่วงเดินในทางพิเศษสายดินแดง - ท่าเรือ สายบางนา - ท่าเรือสายดาวคะนอง - ท่าเรือสายแจ้งวัฒนะ - บางโคล่สายพญาไท - ศรีนครินทร์ สายรามอินทรา- อาจณรงค์ และสายบางปะอิน - ปากเกร็ด ระหว่างเวลาที่กำหนด พ.ศ. ๒๕๔๓" ข้อ๒ ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ให้ยกเลิกข้อบังคับพนักงานจราจรในทางพิเศษ ดังต่อไปนี้ ๓.๑ ข้อบังคับพนักงานจราจรในทางพิเศษ เรื่องการห้ามรถบรรทุกตั้งแต่ ๖ ล้อขึ้นไปและรถพ่วงเดินในทางพิเศษระหว่างเวลาที่กำหนด ลงวันที่๒๙ สิงหาคม พ.ศ. ๒๕๓๗ ๓.๒ ข้อบังคับพนักงานจราจรในทางพิเศษ เรื่องการห้ามรถบรรทุกตั้งแต่ ๖ ล้อขึ้นไปและรถพ่วงเดินในทางพิเศษระหว่างเวลาที่กำหนด (ฉบับที่ ๒) พ.ศ. ๒๕๓๗ ลงวันที่ ๙ธันวาคม พ.ศ. ๒๕๓๗ ข้อ๔ ห้ามรถบรรทุกตั้งแต่ ๖ล้อขึ้นไปและรถพ่วงเดินในทางพิเศษสายดินแดง - ท่าเรือ สายบางนา - ท่าเรือ สายดาวคะนอง - ท่าเรือ สายแจ้งวัฒนะ - บางโคล่ (ยกเว้นทางพิเศษสายแจ้งวัฒนะ - บางโคล่ช่วงตั้งแต่ด่านเก็บค่าผ่านทางพิเศษงามวงศ์วาน ถึงด่านเก็บค่าผ่านทางพิเศษแจ้งวัฒนะ ทั้งขาเข้าและขาออก)สายพญาไท - ศรีนครินทร์ และสายรามอินทรา - อาจณรงค์ ระหว่างเวลา ๐๖.๐๐ ถึง ๐๙.๐๐นาฬิกา และระหว่างเวลา ๑๗.๐๐ถึง ๒๐.๐๐ นาฬิกา ทุกวันเว้นวันหยุดราชการ ข้อ๕ ห้ามรถบรรทุกตั้งแต่ ๖ล้อขึ้นไปและรถพ่วงเดินในทางพิเศษสายแจ้งวัฒนะ - บางโคล่ ช่วงตั้งแต่ด่านเก็บค่าผ่านทางพิเศษงามวงศ์วานถึงด่านเก็บค่าผ่านทางพิเศษแจ้งวัฒนะ ทั้งขาเข้าและขาออก ระหว่างเวลา ๐๖.๐๐ ถึง ๐๙.๐๐นาฬิกา และระหว่างเวลา ๑๖.๐๐ ถึง ๑๙.๐๐ นาฬิกา ทุกวันเว้นวันหยุดราชการ ข้อ๖ ห้ามรถบรรทุกตั้งแต่ ๖ล้อขึ้นไปและรถพ่วงเดินในทางพิเศษสาย บางปะอิน - ปากเกร็ด ระหว่างเวลา ๐๖.๐๐ ถึง ๐๙.๐๐ นาฬิกาและระหว่าง เวลา ๑๖.๐๐ ถึง ๑๙.๐๐ นาฬิกา ทุกวันเว้นวันหยุดราชการ ข้อ๗ข้อบังคับนี้มิให้ใช้บังคับแก่รถบรรทุกของการทางพิเศษแห่งประเทศไทยรถเจ้าพนักงานตำรวจในขณะปฏิบัติหน้าที่และรถที่ได้รับอนุญาตจากพนักงานจราจรในทางพิเศษ ประกาศณ วันที่ ๒๒ กันยายน พ.ศ. ๒๕๔๓ ปรีชา ศรีทองสุข ผู้ว่าการการทางพิเศษแห่งประเทศไทย ในฐานะพนักงานจราจรในทางพิเศษ[รก.๒๕๔๓/พ๙๙ง/๓๑/๒๙กันยายน๒๕๔๓] พรพิมล/พิมพ์ ๒๔ก.ค ๒๕๔๔